L'Ajuntament de Llíria aprova un pressupost de 25,1 milions d'euros per a 2025
21 de novembre de 2024

El ple Ajuntament Llíria va aprovar ahir el pressupost municipal per a l'exercici 2025, que ascendirà a 25.186.627 euros. Els comptes van comptar amb el suport dels grups de l'equip de Govern, Compromís-MOVE i PSOE, i els vots en contra del PP i VOX.

El regidor d'Hisenda, Paco Gorrea, ha assenyalat que estos pressupostos, amb un gasto mitjà per habitant de 1.027 euros, “tenen com a prioritats el benestar de les nostres veïnes i veïns, la millora dels servicis municipals amb criteris d'eficiència i eficàcia, la creació d'ocupació estable i de qualitat en els nostres polígons, dotar de vida i comerç els nostres carrers, i la modernització i transformació de Llíria amb criteris mediambientals i sostenibles”.

L'edil ha explicat que la minoració dels comptes respecte al passat exercici “es deu fonamentalment a les inversions plurianuals corresponents al Pla Edificant i a altres actuacions en període d'execució en estos moments. Igualment, la resta estan reflectides en el Pla d'Inversions Municipal 2023-2027 que vam presentar dilluns passat”.

Bonificacions fiscals

De la mateixa manera, “seguim en la senda de reducció del deute públic, que es disminuirà en quasi 1 milió d'euros, per a situar-lo en 2,5. A més, el pressupost 2025 no suposarà un major esforç fiscal per a la ciutadania, que també vorà bonificats amb el 2% els tributs domiciliats d'IBI, recollida de fem, guals i vehicles”.

El major increment quantitatiu es focalitza en el capítol 2 de gastos corrents, amb 733.406,78 euros, i que tindrà en el seu impacte majoritàriament en la millora dels contractes de neteja viària i d'edificis municipals, manteniment de parcs i jardins, transport urbà i enllumenat públic.

També experimenta un creixement del 15% el capítol 4 destinat a les subvencions que reben les entitats locals per a donar suport a la seua activitat.

Paco Gorrea ha destacat que “l'aposta del Govern municipal per una Llíria més inclusiva i activa es veu reflectida en l'increment de partides destinades a atendre les persones majors, dependents i amb diversitat funcional, així com dels bons comerç i d'hostaleria per a afavorir l'activitat del sector”.

“Un altre pilar fonamental dels comptes de 2025 és el seu compromís amb una ciutat verda, sostenible i accessible, a través de millores contemplades en l'annex d'inversions de la legislatura en l'entramat del nucli urbà i d'urbanitzacions, i del cicle de l'aigua”.